Minenn fruntlyken gruth tho vorenn. Erszamen vnndt ……. vnndt ghuden frunde, my ysz sere wollgheuallenn vnndt fruntlik tho dancke, dat de erszame radt tho Reuall heft betrachtet vnndt gutlik angezeen myne fruntlike schriffte vnndt beger, zee Hansze Molr….. dussen bewyser, geuen vnndt gegeuen hebben eyn zeker, vast, velich, strack geleyde afft vnndt tho syne zake to wedderpart to voruolgen zeker, vngehindert, umbesat vnndt ungetouet tho Reuall mach kamen etc. dar juwe leffden ….. fruntlik bewyset vnndt tome bestenn spreken gehulpen hebben, dar jk gantz fruntlik vor dancke. Jk geleue …..anynghe sommyger scrifte vndt ander bye ra&#x0364;dt nagebleuen dar he umme (?) vnndt sennde vmbe vake twistich ….. fruntlik werden, dat hadde villichte Hans Molres zaken beter gewest weren vort kamen vnndt nycht so vele schrifte…. behoff gedan hadde alsz geschen ysz etc. Bidde jk, leuen frunde, gy dat beste willen helpen, raden vnndt so to gude saken, dat Hans Molre, myn denre, by deme synen moge blyuen vnndt syn geleyde em geholden werde, eft de zaken myt fruntschopp edder rechte mochten nycht ghenlegen, hengelecht vnndt gruntlik gheendiget werden, dat he sunder ennyge vare ofte behendicheit moge wedder kamen jn syn beholt vnndt dat gy ene laten jw gutlik beuolen syn vnndt em juwen gunst vnndt fruntschopp fruntlik mede to delende, vorschulde jk altydt gerne na gebore tegen juwe leffden, de jk Gode lange gsunt beuele. Gegeuen vpp Wyborch ame dage sanctj Johannis ante portam latinam anno lxxxij°. Laurennsz Axelszonn tho Aarstede, ritter, houethmann vpp Wyborch. Adress: Denn erszamenn vnndt beschedennen mannen olderluden, bysitterenn vnndt ghemenen koepmanne, borgerenn vnndt jnnwonerenn der dryer gilde tho Reuall, mynen bisunder leuen nabernn, guden frunden vnndt ghunren.